Christian 4.s børn

Christian 4. (født 12. april 1577, død 28. februar 1648) fik mindst 23 børn med sine ægtefæller og elskerinder. Heraf fik fem af børnene efternavnet Gyldenløve.

Oversigt

Dronning Anna Cathrine 

Christian 4. og Anna Cathrine af Brandenburg (1575-1612) blev gift den 28. november 1597. De fik seks børn. Alle er begravet i Roskilde Domkirke.

Frederik af Danmark (født 15. august 1599, død 9. september 1599) var Christian 4.'s førstefødte søn. Han døde som spæd.

Christian (født 10. april 1603, død 2. juni 1647) skulle oprindeligt have overtaget tronen efter sin far, idet han i 1610 blev hyldet som udvalgt prins, imidlertid døde han et år inden sin far, så han nåede aldrig at blive konge.

Sophie af Danmark (født 1605, død 1605) døde som spæd.

Elisabeth af Danmark (født 1606, død 1608) blev kun 2 år.

Frederik III (født 18. marts 1609, død 9. februar 1670) var konge af Danmark-Norge fra 1648 til 1670. 

Hertug Ulrik (født 2. februar 1611, død 12. august 1633) var administrator i Schwerin fra 1624 til 1629.

Kirsten Madsdatter 
Christian 4. og Kirsten Madsdatter (død 1613) fik et barn.

Christian Ulrik Gyldenløve (født 3. februar 1611, død 6. oktober 1640) var en dansk officer og diplomat.

Karen Andersdatter 
Christian 4. og Karen Andersdatter (død 1673) fik to (måske tre) børn.

Dorothea Elisabeth Gyldenløve (født 1613, død 1615) blev kun 2 år.

Hans Ulrik Gyldenløve (født 10. marts 1615, død 31. januar 1645) var en lensmand og underadmiral. Fra 1641 og frem til sin død var han kommandant af Kronborg.

Kirsten Munk 

Christian 4. og Kirsten Munk (1598–1658) var "gift til venstre hånd" (fra 1615, til 1628). De fik tolv børn, hvoraf to var dødfødte.

Anne Cathrine Rantzau (født 10. august 1618, død 20. august 1633). Komtesse af Slesvig-Holsten, blev gift med rigsråd og rigshofmester Frands Rantzau (1604–1632). Begravet i Roskilde Domkirke.

Sophie Elisabeth Pentz (født 20. september 1619, død 29. april 1657). Komtesse af Slesvig-Holsten. Hun blev som spæd i 1620 forlovet med Christian von Pentz (1600-1651) og de blev gift den 10. oktober 1634.

Leonora Christina Ulfeldt (født 8. juli 1621, død 16. marts 1698). Komtesse af Slesvig-Holsten. Hun blev som 15-årig, den 9. oktober 1636, gift med rigsgreve og rigshofmester Corfitz Ulfeldt (1606-1664).

Valdemar Christian (født 26. juni 1622, død 29. februar 1656). Greve til Slesvig-Holsten. Ejer af Valdemars Slot på Tåsinge, der er opkaldt efter ham.

Elisabeth Augusta Lindenov (født 1623, død 1677). Komtesse af Slesvig-Holsten. Gift med Hans Lindenov (1616-1659) den 27. oktober 1639.

Frederik Christian (født 1625, død 1627) blev kun 2 år. Begravet i Roskilde Domkirke.

Christiane Sehested (født 15. juli 1626, død 1670). Komtesse af Slesvig-Holsten. Som 10-årig i 1636 blev hun forlovet med Hannibal Sehested (1609-1666), og de blev gift den 6. november 1642.

Hedevig Ulfeldt (født 15. juli 1626, død 5. oktober 1678). Komtesse af Slesvig-Holsten. Hun blev gift med Ebbe Ulfeldt (1616-1682) den 6. november 1642.

Marie Cathrine Christiansdatter (født 1628, død 1628) døde som spæd. Begravet i Roskilde Domkirke.

Dorothea Elisabeth Christiansdatter (født 1. september 1629, død 18. marts 1687). Hun omtales som den kasserede frøken, idet Christian 4. mistænkte Kirsten Munk for at have en affære med Otto Ludvig af Salm (1597–1634). Dorothea Elisabeth indtrådte i et augustinerkloster i Köln i 1646.

Vibeke Kruse 
Christian 4. og Vibeke Kruse (c.1609–1648) fik to børn.

Ulrik Christian Gyldenløve (født 7. april 1630, død 11. december 1658) var generalløjtnant og havde den delvise kommando over Danmarks hær under Karl Gustav-krigen. Da svenskerne stormede Kalvebod Strand i København, var Ulrich Christian allerede død af malaria.

Elisabeth Sofie Gyldenløve (født ca. 26. november 1633, død 20. januar 1654). Hun blev af kongen kaldt 'lille Lisseken'. Som 10-årig i 1643 blev hun forlovet med den holstenske adelsmand Claus Ahlefeldt (1614-1674). De blev gift den 18. juni 1648.

Huset Oldenburg
Prinser fra Danmark
Prinsesser fra Danmark